בס"ד

גיליון מס' 610 ו' מנחם אב תשע"ז

**דברים**

 רעיונות על הפרשה על פי תורתו של הרב אביגדר נבנצל שליט"א

ספר דברים פותח בתוכחת משה רבינו אשר הוכיח את ישראל לפני מותו, ומסכם מספר אירועים שאירעו במשך ארבעים שנה במדבר. כשמשה רבינו מזכיר את שליחותם וחזרתם של המרגלים, הוא מוכיח אותם: "וַתֵּרָגְנוּ בְאָהֳלֵיכֶם וַתֹּאמְרוּ בְּשִׂנְאַת ה' אֹתָנוּ הוֹצִיאָנוּ מֵאֶרֶץ מִצְרָיִם לָתֵת אֹתָנוּ בְּיַד הָאֱמֹרִי לְהַשְׁמִידֵנוּ" (דברים א, כז) מסביר רש"י: *''****ותרגנו.*** *לשון הרע, וכן:* (משלי יח, ח) *'דברי נרגן', אדם המוציא דיבה''*. מסביר מו"ר הרב נבנצל שליט"א: נראה לומר מהקשר הדברים שכוונת רש"י היא ללשון הרע מסוג מסוים, קשה וחמור במיוחד; 'נרגן' הינו אדם שעשו עמו טובה ולא די שאינו מודה עליה אלא שעוד טוען שעשו עמו רעה; וכפי שאומר שלמה המלך: "דִּבְרֵי נִרְגָּן כְּמִתְלַהֲמִים וְהֵם יָרְדוּ חַדְרֵי בָטֶן" (משלי יח, ח) דברי הנרגן הינם *''קשים כמכות המשברות ועוד הם יורדים חדרי בטן''* (מצודת דוד) דהיינו: ישנן מכות חיצוניות אשר קל יחסית לרפואתם, אולם מאידך ישנן מהלומות שמרוב עוצמתן הכאב יורד עד חדרי בטן, וממילא קשה מאוד לרפואתם; כך הם דברי המתלונן על הטובה שעשו עמו, הכאב שעלול להרגיש המטיב לחברו והלה מתלונן עליו כאילו הרע לו הוא נורא ואיום.

כמובן שאין דבר המסוגל להכאיב לקב"ה אולם מצדם של ישראל הרי שהיתה כפיות טובה נוראה, שכן לאחר כל הטובות ניסים ונפלאות שעשה להם הקב"ה במצרים, גאל אותם משעבוד לגאולה, קרע להם את הים, הוריד להם את המן, הציל אותם מעמלק, נגלה להם בהר סיני גילוי יחיד במינו לעיני כל ישראל, נתן להם תורה ומצוות המעניקות חיי נצח, ובמקום להכיר טובה הם אומרים: "בְּשִׂנְאַת ה' אֹתָנוּ הוֹצִיאָנוּ מֵאֶרֶץ מִצְרָיִם לָתֵת אֹתָנוּ בְּיַד הָאֱמֹרִי לְהַשְׁמִידֵנוּ", קשה מאוד להבין כיצד דור דעה מסוגלים לומר דברים כאלה; וכי ה' עשה את כל מה שעשה מתוך שנאה? האם קיים הגיון כלשהו בטענה זו? רש"י הרגיש בקושי זה ומסביר: *''והוא היה אוהב אתכם, אבל אתם שונאים אותו, כמשל הדיוט אומר: 'מה דבלבך על רחמך מה דבלביה עלך''* (שם) מה שהוא חושב בלבו על חברו הוא מה שחושב חברו עליו. נמצא אם כן שמחשבתם של ישראל שה' שונא אותם נבעה מכך שהם שנאו אותו.

הגמרא דורשת את הפסוק: "וַיִּבְכּוּ הָעָם בַּלַּיְלָה הַהוּא" (במדבר יד, א) *''אמר רבה אמר רבי יוחנן: אותו היום ערב תשעה באב היה. אמר להם הקב''ה: אתם בכיתם בכייה של חינם ואני קובע לכם בכייה לדורות''* (תענית כט.) ועל כן נחרבו בו בית ראשון ובית שני. המהרש"א כתב (לפי דברי רש"י הנ"ל) שלא רק החורבן וזמנו בלבד נקבעו לתשעה באב אלא אף סיבת החורבן, דהיינו שנאת חינם של ישראל כלפי הקב"ה, שכידוע היא שורש חורבן בית המקדש השני שנחרב בגין שנאת חינם.

אלא שגם לאחר דברי רש"י קשה להבין מהי סברתם של ישראל; אם אכן הקב"ה שנא אותם וכל כוונתו היתה למסור אותם ביד האמורי להשמידם, מדוע לעשות איתם כל הטובות הללו? למה להוציא אותם ממצרים בכדי להשמיד אותם? הרבה יותר פשוט היה להשאיר אותם במצרים ופרעה היה משמיד אותם בשמחה ח"ו; קשה מאוד להבין את ה'הווא אמינא' הזאת.

הרי לנו דוגמה מספר שופטים - מנוח ואשתו שראו נס גלוי: "וַיְהִי בַעֲלוֹת הַלַּהַב מֵעַל הַמִּזְבֵּחַ הַשָּׁמַיְמָה וַיַּעַל מַלְאַךְ ה' בְּלַהַב הַמִּזְבֵּחַ" (שופטים יג, כ) והנה, על נס אחד בלבד אשת מנוח אומרת לבעלה: "לוּ חָפֵץ ה' לַהֲמִיתֵנוּ לֹא לָקַח מִיָּדֵנוּ עֹלָה וּמִנְחָה וְלֹא הֶרְאָנוּ אֶת כָּל אֵלֶּה וְכָעֵת לֹא הִשְׁמִיעָנוּ כָּזֹאת" (שם כג) היא הבינה שאם הקב"ה קיבל את קרבנם והראה להם נס גלוי כזה, ודאי שאין כוונתו להמיתם אלא לרומם אותם לקראת תפקידם לגדל נזיר אלוקים שיושיע את ישראל מיד הפלישתים; הוא הדין בני ישראל, לאחר כל הניסים הגלויים והנפלאות שה' עשה להם, לאחר שקיבל מהם ברצון את הקרבנות שהקריבו במעמד הר סיני וקרבן פסח במצרים ולאחר שהשמיע להם עשרת הדברות, היו צריכים להבין שאין כוונתו להמיתם אלא לרומם אותם לקראת כיבוש ויישוב ארץ ישראל, היו צריכים לומר את מה שאמרה אשת מנוח: "לוּ חָפֵץ ה' לַהֲמִיתֵנוּ לֹא לָקַח מִיָּדֵנוּ עֹלָה וּמִנְחָה וְלֹא הֶרְאָנוּ אֶת כָּל אֵלֶּה" כיצד במקום משפט זה הם אמרו: "בְּשִׂנְאַת ה' אֹתָנוּ הוֹצִיאָנוּ מֵאֶרֶץ מִצְרָיִם"?

לאור חומרת הקושיה התשובה היחידה לתמיהה הגדולה הזאת היא שתלונתם של ישראל אינה נובעת מהשכל אלא מהרצון; אילו מסקנתם נבעה מתהליך מחשבתי שכלי שכתוצאה ממנו אמרו את מה שאמרו, אכן היה אפשר להקשות מה ההיגיון הטמון בדבר; אולם כשהתלונה נבעה מהרצון, רצון שלא להכיר בטובות הרבות שהקב"ה עשה איתם, הרי שאין מקום להקשות מה ההיגיון שבדבר.

פעמים שהאדם חפץ בדבר מסוים למרות שיש על כך קושיות רבות, אלא שהיות והוא **רוצה** בכך ומעוניין בדבר הריהו דוחה את כל התמיהות על הסף. אדם רוצה לכפור בטובות שה' עשה עמו, אולם מאידך איננו מסוגל להיות בגדר של כפוי טובה בגין מצפונו המעיק עליו; אם כן מה הוא עושה? הוא טוען שהטובה היא בעצם רעה גדולה וממילא אין על מה להודות; להפך, יש לו טענה קשה: "בְּשִׂנְאַת ה' אֹתָנוּ". זו נרגנות.

לא פלא שלאחר דברי נרגנות אלו מתדרדרים למצב חמור של עבודה זרה, כפי שמסביר רש"י על הפסוק: "נִתְּנָה רֹאשׁ וְנָשׁוּבָה מִצְרָיְמָה" (במדבר יד, ד) *''****נתנה ראש****...רבותינו פרשו לשון עבודה זרה''*, ועל פי דרכו של המהרש"א המובא לעיל יש לומר שדברים אלו גרמו לקביעת סיבת חורבן הבית הראשון שכידוע נחרב בגין חטא עבודה זרה גילוי עריות ושפיכות דמים, והקשה מכולם עבודה זרה כפי שמסביר רש"י על הפסוק: "וְסַרְתֶּם מִן הַדֶּרֶךְ אֲשֶׁר אָנֹכִי מְצַוֶּה אֶתְכֶם הַיּוֹם" (דברים יא, כח) *''הא למדת שכל העובד עבודה זרה הרי הוא סר מכל הדרך שנצטוו ישראל''* (שם)

היוצא מסוגיה זו הוא לקח יסודי עבורנו: לפעמים ישנן תלונות וטענות שלמעשה יסודן ברצון לכפור בטובה שנעשה לנו, אלא שהיות והמצפון אינו מאפשר להיות בגדר של כפויי טובה הרי שבלי משים הופכים את הטובה לרעה וממילא אין צורך להודות.

התנהגות כזו פסולה וטעונה שינוי מיידי; עלינו לזכור תמיד שבגין שנאת חינם נחרב בית המקדש וכנגד זה בגין אהבת חינם ייבנה בית המקדש השלישי במהרה בימינו אמן.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **יהודה בן אסתר, שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, מאיר טובי בן ליטא, נוריאל יחיאל גץ בן אסתר, אהרון בן סלחה, הרבנית שפרה בת לאה, טליה חנה בת מלכה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**